આ વખતે જે યુવતી વિશ્વ સુંદરી બની તેનું નામ છે માનુષી છિલ્લર. આવી કોઈ ઘટના બને એટલે સ્વાભાવિક છે કે સોશિઅલ મીડિયા ધમધમી ઊઠે. અભિનંદનોના વરસાદ વરસે. સાથોસાથ પેલા વર્લ્ડ બ્યૂટી જેવી સ્ત્રીને અપમાનિત કરતી સ્પર્ધાનો વિરોધ કરનારે હોબાળો પણ બનાવ્યો. તેમાં શશી થરૂરે પણ એક નિવેદન પોસ્ટ કર્યું. તેમણે પન કર્યો. તેમણે કહ્યું કે આપણી છિલ્લર પણ મિસ વર્લ્ડ બની ગઈ. અહીં તેમણે છિલ્લર અને ચિલ્લરનો પન કર્યો. આ શુદ્ધ શ્લેષ નથી, પણ શબ્દરમત વધારે છે. શુદ્ધ શ્લેષમાં મૂળ શબ્દના જ બે અર્થ થયા હોય તેના પરથી કટાક્ષ થાય અહીં શબ્દ રમત વધારે હતી – છિલ્લર અને ચિલ્લર. પણ વિવાદ થયો તે બીજા કારણસર. તેમણે છિલ્લર શબ્દને ચિલ્લર સાથે રાઇમ કરીને ટીકા કરી હતી ડીમોનેટાઇઝેશનની. નોટબંધીના કારણે ભારતીય ચલણની હાલત ખરાબ થઈ હતી. ભારતીય 500 અને 1000ની નોટો બંધ કરી દેવાઈ તેની ટીકા આ બહાને થરૂરે કરી. તેમણે એવો ટોણો માર્યો કે તમે ભારતીય ચલણનું અવમૂલ્યન કર્યું હતું. તમે જુઓ કે ભારતીય ચિલ્લર (એટલે કે છિલ્લર)નું વિશ્વમાં કેવું મૂલ્ય થયું. ભારતીય કેશ અને ચિલ્લર વિશ્વ પ્રસિદ્ધ થાય છે અને તમે તેનું અવમૂલ્યન કરો છો.